
CONVOCATÒRIA DELS AJUTS QUE CONCEDEIX L’AJUNTAMENT DE MÓRA LA NOVA PER A PERSONES VÍDUES O SOLTERES DEL MUNICIPI DE MÓRA LA NOVA.


1. Indicació de les bases reguladores.

Vista l’aprovació per part del Ple Municipal de data 29 de desembre de 2022 de les bases que han de regir la concessió d’ajuts a persones vídues o solteres del municipi, publicant l’inici del període d’exposició pública en el BOPT núm. CVE 2023-01221 del 20 de febrer de 2023, i publicant-ne el text íntegre en el BOPT núm. CVE 2023-03087 de data 19 d’abril de 2023.


2. Crèdits pressupostaris als quals s’imputa la subvenció i la quantia total màxima de les subvencions convocades dins dels crèdits disponibles.

El seu finançament anirà a càrrec de la partida pressupostària 2023 05 2310 48202 01 Ajuts compensació a vidus/vídues o solteres/solters, del pressupost de l’Ajuntament de Móra la Nova per a l’any 2023, amb una dotació de 2.500 €.

L’atorgament de les subvencions regulades a les presents bases se supedita a l’efectiva existència i disponibilitat de crèdit pressupostari suficient.

3. Objecte, condicions i finalitat de la concessió de la subvenció.

L’objecte d’aquestes bases és regular els ajuts que concedeixi l’Ajuntament de Móra la Nova per  a persones vídues que cobren pensió de viduïtat i a persones solteres pensionistes per qualsevol concepte, amb 70 anys o més, que estiguin empadronades al municipi, que visquin soles i que estiguin gravades amb l’impost sobre Béns Immobles de naturalesa urbana del municipi de Móra la Nova per l’habitatge que constitueix la seva residència habitual,  en la quantia i amb els requisits que s’especifiquen.

4. Procediment d’atorgament.

El procediment de concessió de les subvencions és el de concessió en règim de concurrència competitiva.

5. Requisits que s’exigeixen per a sol·licitar la subvenció i documents i informacions que han d’acompanyar a la petició.

Podran sol·licitar l’ajut econòmic objecte de les presents bases les persones vídues o solteres que reuneixin les condicions següents:

a) Estar empadronades en el municipi de Móra la Nova. 
b) Viure soles.
c) Tenir 70 anys o més.
d) Ser pensionistes per viduïtat o, en cas de persones solteres, ser pensionistes per qualsevol concepte. 
e) Constar com a contribuents de l’Impost sobre Béns Immobles de naturalesa urbana del municipi de Móra la Nova l’any el qual es sol·licita l’ajut, per l’habitatge que constitueixi la seva residència habitual, que haurà de coincidir amb la del padró d’habitants.
f) No ser deutora per cap concepte de l’Ajuntament de Móra la Nova.

2. Exclusions.

Queden excloses de la possibilitat de gaudir el present ajut:

a) Les persones vídues que cobrin, a més, qualsevol altre tipus de pensió, superant, en total, els ingressos de 13.000 €/any bruts.

b) Les persones solteres que, cobrant una o més pensions de qualsevol tipus, superin en total els ingressos de 13.000 €/any bruts.

Documentació a presentar.

1. Documents necessaris en el moment de demanar l’ajut:

1. Instància sol·licitant l’ajut.

2. Documentació acreditativa de totes les pensions de les que són beneficiàries, emesa per l’Institut Nacional de la Segureta Social o organisme públic atorgant de les mateixes.

3. Declaració jurada de la veracitat de les dades i documentació aportada.  La declaració de dades falses comporta responsabilitat penal per falsedat documental, a més de la nul·litat del tràmit.

4. Declaració responsable d’estar al corrent amb les obligacions tributàries de l’AEAT i de la Seguretat Social, autoritzant a l’Ajuntament de Móra la Nova a consultar aquestes dades. En cas de no signar una autorització caldrà aportar els certificat d’estar al corrent amb les obligacions tributàries de l’AEAT i de la Seguretat Social.


2. Quan es sigui hereu/va de l’habitatge i aquest figuri a nom del difunt, a més de la documentació esmentada en el número 1, hauran d’acompanyar:

1. Escriptura d’acceptació d’herència.


3. Posteriorment s’incorporarà d’ofici a la sol·licitud, pels diferents serveis administratius de l’ajuntament de Móra la Nova:

a. Certificat del Padró d’Habitants d’empadronament i/o convivència de la persona sol·licitant.
b. Certificat dels serveis de recaptació que acrediti que el sol·licitant no és deutor per cap concepte de l’Ajuntament de Móra la Nova, on consti específicament que el sol·licitant ha pagat els rebuts de l’IBI objecte de subvenció.
c. Certificat d’estar al corrent amb les obligacions tributàries de l’AEAT i de  la Seguretat Social pels sol·licitants que hagin autoritzat a l’Ajuntament de Móra la Nova a consultar-ho per compte d’ells.

6. Quantia de l’Ajut.

La quantia dels ajuts regulats a les presents bases es determina pel resultat de sumar el percentatge aplicat als diferents trams, en funció de l’import de la quota, amb un import màxim de 95 €:

	Import de la quota íntegra o líquida de l’IBI
	Percentatge 

		1r Tram: 	fins a 150,00 €
	30 %

		   2n Tram: de 150,01 a 200,00 €
	20 %

		3r Tram: 	més de 200,01 €
	10 %





7. Indicació dels òrgans competents per la instrucció i resolució del procediment.

L’òrgan competent per a la convocatòria i resolució de la concessió d’aquestes subvencions serà la Junta de Govern Local, que en farà publicitat a través de tots i cadascú dels mitjans de comunicació local de l’Ajuntament de Móra la Nova: tauler d’anuncis, servei municipal de megafonia, pàgina web municipal xarxes socials, ...(www.moralanova.cat), servei públic de SMS, e-bando.

La fase d’instrucció correspondrà a la regidoria delegada de l’àrea d’hisenda, que formularà proposta de resolució.

La proposta de resolució es farà en base a una proposta efectuada per un Comitè de Valoració (Sr. Francesc Xavier Moliné Rovira, Sra. Laura Griñó Serret i Sra. Sònia Solà Ciutat) que com a òrgan col·legiat competent, emetrà l'informe preceptiu previ a la proposta de resolució de l'òrgan instructor.

Una vegada finalitzat el termini de presentació de sol·licituds, la Junta de Govern Local resoldrà i notificarà la concessió dels ajuts en el termini màxim de 4 (quatre) mesos.


8. Termini i lloc de presentació de les sol·licituds.

Les sol·licituds s’hauran de presentar en el Registre General de l’Ajuntament de Móra la Nova, ubicat a l’Oficina d’Atenció al Ciutadà (OAC) ubicada al carrer Major número 88 baixos, de dilluns a divendres no festius de 10:30 a 14:00 hores, presentant-se en qualsevol de les formes previstes en l’article 38.4 de la Llei 30/92.

El termini de presentació de les sol·licituds serà de 30 dies naturals. L’Ajuntament de Móra la Nova, disposa d’un model normalitzat per tal efecte, podent emprar també el model d’instància genèric.


9. Termini de resolució i notificació.

El termini màxim per resoldre la sol·licitud, serà de quatre mesos comptadors des de l’endemà de la finalització del termini de presentació de sol·licituds.

Les peticions estimades, es notificaran únicament a través de la seva publicació en el taulell d’anuncis d’aquest Ajuntament, situat a l’Oficina d’atenció al Ciutadà (OAC)ubicada al carrer Major número 88 baixos i a la pàgina municipal www.moralanova.cat, sens perjudici que es puguin utilitzar addicionalment altres mitjans electrònics. Aquesta publicació substitueix a la notificació individual i té els mateixos efectes, d’acord amb l’article 45 de la Llei 39/2015, Procediment Administratiu Comú de les Administracions Públiques.

Les peticions desestimades seran notificades individualment.

Aprovada la concessió de l’ajut per la Junta de Govern Local, es procedirà al seu pagament, mitjançant transferència al compte indicat en la sol·licitud en el termini màxim de sis mesos, mitjançant transferència al compte indicat en la sol·licitud.

En cas de devolució de l’abonament de l’ajut per canvi de domiciliació, cancel·lació del compte d’abonament o d’altres, i sense que el beneficiari ho hagi notificat a l’Ajuntament de Móra la Nova, es reduirà l’import a pagar amb les despeses generades per la devolució i la nova gestió d’abonament.

Transcorreguts tres mesos des de la presentació de les sol·licituds, sense haver-les resolt per causes no imputables a l’administració, s’entendran desestimades, d’acord amb l’article 124.1 f) del Reglament d’obres, activitats i serveis dels ens locals.


10. Indicació de si la resolució posa fi a la via administrativa, i en cas contrari, òrgan davant del qual s’ha d’interposar recurs d’alçada.

Contra la resolució de concessió o denegació, que posa fi a la via administrativa, es pot interposar recurs contenciós administratiu davant del Jutjat Contenciós Administratiu de Tarragona, en el termini de dos mesos a comptar des del dia següent al de la notificació.

Alternativament, i de forma potestativa, es pot interposar recurs de reposició davant la Junta de Govern Local de l’Ajuntament de Móra la Nova, en el termini d’un mes a comptar des del dia següent a la notificació.

